હું ગાયનેકોલોજીસ્ટ છું અને મારા પતિ ર્ડા. અભય બંગ ફીઝીશીયન છે. ર્ડા. અભયનો ઉછેર જ સેવાગ્રામમાં થયેલો એટલે ત્યાંના વાતાવરણમાં એમને સતત ગાંધી જીવંત હોવાનો અહેસાસ થતો. અભયના પિતા તે જમાનામાં અર્થશાસ્ત્રના ગોલ્ડ મેડાલીસ્ટ. 42ની ચળવળમાં તેઓ જેલમાં ગયા. છૂટ્યા બાદ સીધા ગાંધીજી પાસે પહોંચ્યા અને કહ્યુઃ ‘બાપુ, મારે અર્થશાસ્ત્રના વધુ અભ્યાસ માટે પરદેશ જવું છે.’ ગાંધીજીએ સીધી અને સચોટ વાત કરી. ‘અર્થશાસ્ત્ર શીખવું હોય તો અમેરિકાના બદલે ભારતનાં ગામડાંઓમાં જાઓ’ અભયના પિતાએ કુટીરમાંથી બહાર આવતાંની સાથે જ અમેરિકાના વિઝા ફાડી નાખ્યા અને પછી પહોંચી ગયા ગામડામાં. આજે 83 વર્ષે પણ ગાંધી ચીંધ્યા માર્ગે સેવાકાર્યોમાં લીન છે.